**Informatīvais ziņojums**

**„Par Eiropas Savienības programmas izglītības, apmācības,** **jaunatnes**

**un sporta jomā „*Erasmus+*” īstenošanas nodrošināšanai nepieciešamo finansējumu”**

**Ievads**

Izglītības un zinātnes ministrija ir sagatavojusi informatīvo ziņojumu, lai tiktu pieņemts Ministru kabineta lēmums par papildu valsts budžeta ilgtermiņa saistību uzņemšanos Eiropas Savienības programmas izglītības, apmācības, jaunatnes un sporta jomā „*Erasmus+*” valsts aģentūru darbības nodrošināšanai, Latvijas valsts līdzfinansējumam programmas finansētajiem augstākās izglītības mobilitātes projektiem.

Informatīvais ziņojums sagatavots, ievērojot Likuma par budžetu un finanšu vadību 24.panta trešo daļu, kas nosaka, ka budžeta iestādes var uzņemties papildu valsts budžeta ilgtermiņa saistības vienīgi Eiropas Savienības politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums.

**I. Situācijas apraksts**

**1. Vispārīga informācija par Eiropas Savienības programmu izglītības, apmācības, jaunatnes un sporta jomā „*Erasmus+*”**

1. Eiropas Savienības programma izglītības, apmācības, jaunatnes un sporta jomā „*Erasmus+*” (turpmāk – programma *Erasmus+*) ir izveidota ar Eiropas Parlamenta un Padomes 2013.gada 11.decembra regulu Nr.1288/2013, ar ko izveido Savienības programmu izglītības, apmācības, jaunatnes un sporta jomā „Erasmus+” un atceļ Lēmumus Nr.1719/2006/EK, Nr.1720/2006/EK un Nr.1298/2008/EK (turpmāk – regula Nr.1288/2013). Programma *Erasmus+* ir 2007.-2013.gada Eiropas Savienības (turpmāk – ES) programmas „Jaunatne darbībā” un ES rīcības programmas mūžizglītības jomā turpinājums 2014.-2020.gada periodā.

2. Atbilstoši regulas Nr.1288/2013 1.panta 3.punktā noteiktajam programma *Erasmus+* aptver šādas jomas: „a) izglītību un apmācību visos līmeņos mūžizglītības perspektīvā, tostarp skolas izglītību (*Comenius*), augstāko izglītību (*Erasmus*), starptautisko augstāko izglītību (*Erasmus Mundus*), profesionālo izglītību un apmācību (*Leonardo da Vinci*) un pieaugušo izglītību (*Grundtvig*); b) jaunatni („Jaunatne darbībā”), jo īpaši saistībā ar neformālo un ikdienējo mācīšanos; c) sportu, jo īpaši tautas sportu”.

3. Programmu *Erasmus+* īsteno 28 dalībvalstis laika posmā no 2014.gada 1.janvāra līdz 2020.gada 31.decembrim ar kopējo budžetu EUR 14 774 524 000. Gada apropriācijas apstiprina Eiropas Parlaments un Padome atbilstīgi daudzgadu finanšu shēmā noteiktajiem ierobežojumiem (regulas Nr.1288/2013 18.panta 1.punkts). Finansējuma apmērs tiek norādīts Eiropas Komisijas (turpmāk – Komisija) ikgadējās darba programmās.

4. Latvijai pieejamais programmas *Erasmus+* finansējums visam septiņu gadu periodam tiek plānots ap 105 miljoniem EUR*,* paredzot sniegt atbalstu ap 50 000 cilvēku studijām, mācību prakses periodu, profesionālās kvalifikācijas pilnveidei, starptautiskās sadarbības projektu īstenošanai izglītības, jaunatnes un sporta jomā.

5. Saskaņā ar *Eiropas Komisijas 2014.gada darba programmā Erasmus+ īstenošanai* (*2014 annual work programme for the implementation of Erasmus+, the Union Programme for Education, Training, Youth and Sport, C(2013)8193 of 27 November 2013*) (ar grozījumiem, kas veikti 2014.gada 7.martā, *„Amendment of the 2014 annual work programme for the implementation of „Erasmus+”: the Union Programme for Education, Training, Youth and Sport, C(2014) 1327 of 7 March 2014,* un 2014.gada 5.jūnijā, *„Second amendment of the 2014 annual work programme for the implementation of „Erasmus+”: the Union Programme for Education, Training, Youth and Sport”, C(2014)3453 of 2 June 2014*) (turpmāk – Komisijas 2014.gada darba programma) noteikto 2014.gadā Latvijai ir paredzēta ES budžeta dotācija decentralizētajām darbībām (personu mobilitāte mācību nolūkos, sadarbība inovācijas veicināšanai un labas prakses apmaiņa, atbalsts politikas reformām izglītības un apmācības, kā arī jaunatnes jomā) 15 194 170 EUR apmērā, tai skaitā arī finansējums 717 488 EUR valsts aģentūrām decentralizēto darbību pārvaldībai un uzraudzībai Latvijā (skatīt Komisijas 2014.gada darba programmas 2.pielikumu). Lai minētais finansējums būtu pieejams, nepieciešams valsts budžetā attiecīgi palielināt ārvalstu finanšu palīdzību iestāžu ieņēmumos 2014.gadā, kā arī plānot atbilstošas ilgtermiņa saistības turpmākajos programmas *Erasmus+* īstenošanas gados.

6. Tiek plānots, ka turpmākajos programmas *Erasmus+* īstenošanas gados Latvijai pieejamais ES finansējums pakāpeniski pieaugs. Saskaņā ar š.g. 5.maijā Komisijas neformāli sniegto informāciju decentralizēto pasākumu īstenošanai plānotais ES finansējuma sadalījums turpmākajiem programmas *Erasmus+* īstenošanas gadiem ir šāds: 2015.gadā decentralizēto pasākumu ieviešanai plānots ES finansējums 14,4 milj. EUR, 2016.gadā – 15,7 milj. EUR, 2017.gadā – 18,3 milj. EUR, 2018.gadā – 21 milj. EUR, 2019.gadā – 23,8 milj. EUR, 2020.gadā – 26,7 milj. EUR. Vienlaikus šis norādītā finansējuma sadalījums pa gadiem nav saistošs, jo turpmākajos gados pieejamā ES finansējuma apmērs tiks noteikts Komisijas ikgadējā darba programmā un tas ir atkarīgs gan no dzīves dārdzības izmaksu izmaiņām, gan iepriekšējo gadu izpildes, gan pieejamā budžeta un citiem aprēķinu metodē iekļautiem faktoriem.

7. Latvijai programma *Erasmus+* ir īpaši nozīmīga, jo sniedz iespēju iegūt ES finansējumu izglītības sistēmas modernizēšanai un paplašināt starptautisko dimensiju dažādos izglītības līmeņos, ieguvēji ir gan institūcijas, gan indivīdi, gan sabiedrība kopumā. Programma *Erasmus+* palīdz sasniegt ne tikai stratēģijas „Eiropa 2020” mērķus, stratēģiskās sistēmas Eiropas sadarbībai izglītības un apmācības jomā („ET 2020”) mērķus, bet arī Izglītības attīstības pamatnostādnēs 2014.-2020.gadam noteiktos mērķus.

**2. Valsts aģentūras Latvijā**

8. Ar Latvijas Republikas Pastāvīgās pārstāvniecības ES oficiālu paziņojumu Komisijai (17.01.2014. vēstule Nr.232-166) Izglītības un zinātnes ministrija (turpmāk – IZM) tika pilnvarota rīkoties attiecībā uz programmas *Erasmus+* ieviešanu Latvijā kā valsts iestāde (turpmāk - VI).

9. Ņemot vērā programmas *Erasmus+* specifisko pasākumu kopumu nozarēm, kā arī saskaņā ar 2007.-2013.gada programmu ieviešanas shēmu attiecībā uz formālo izglītību un neformālo mācīšanos, IZM 2013.gada 29.novembrī sniedza informāciju Komisijai, ka tiks norīkota atsevišķa valsts aģentūra izglītības un apmācības jomā – Valsts izglītības attīstības aģentūra (turpmāk – VIAA), un atsevišķa valsts aģentūra jaunatnes jomā – Jaunatnes starptautisko programmu aģentūra (turpmāk – JSPA). JSPA 2007.-2013.gada periodā veica ES programmas “Jaunatne darbībā” valsts aģentūras funkcijas, VIAA veica ES rīcības programmas mūžizglītības jomā 2007.-2013.gadam valsts aģentūras funkcijas.

10. Saskaņā ar regulā Nr.1288/2013 28.pantā noteikto valsts aģentūras ir atbildīgas par visu projektu darbības ciklu pārvaldību un projektu uzraudzību attiecībā uz programmas *Erasmus+* trīs pamata darbībām:

a) personu mobilitāte mācību nolūkos, izņemot mobilitāti, kuru nodrošina, pamatojoties uz kopīgiem vai divaugstskolu/vairākaugstskolu grādiem, plaša mēroga brīvprātīgā darba projektiem un studentu aizdevumu garantijas instrumentu;

b) stratēģiskās partnerības, kas izveidotas darbībā "sadarbība inovācijas veicināšanai un labas prakses apmaiņa";

c) neliela mēroga tādu pasākumu pārvaldība, kuri paredzēti strukturēta dialoga atbalstam jaunatnes jomā darbībā "atbalsts politikas reformām" (turpmāk kopā – decentralizētās darbības).

11. Saskaņā ar regulas Nr.1288/2013 18.panta 2.punkta f) apakšpunktu ne mazāk kā 3,4% no kopējā programmas *Erasmus+* ES budžeta ir paredzēti valsts aģentūru darbības dotācijām, lai organizētu iepriekš minēto darbību projektu atlases un veiktu projektu īstenošanas uzraudzību un pēcuzraudzību, kā arī nodrošinātu programmas *Erasmus+* informācijas, publicitātes un rezultātu izplatīšanas pasākumus.

12. Komisijas 2014.gada darba programmā noteiktais 2014.gadā pieejamais finansējums programmas *Erasmus+* valsts aģentūru darbībai ir EUR 717 488 jeb 4,72% no 2014.gadā kopējā pieejamā budžeta (vidējais visu valsts aģentūru darbībai pieejamais finansējums ir 3,66% no 2014.gadā kopējā programmas *Erasmus+* budžeta). Aprēķinot 2014.gada ES budžeta dotācijas apmēru valsts aģentūrām, Eiropas Komisija ir ņēmusi vērā to, ka vēl turpinās iepriekšējā perioda programmu ietvaros apstiprināto projektu uzraudzība, kā arī valsts aģentūrām ir jāveic papildu uzdevumi, kas ir saistīti ar programmas *Erasmus+* uzsākšanu. Lai saņemtu Komisijas grantu, valsts aģentūras izstrādā un saskaņo ar IZM un Komisiju darba programmu, kas tiek pievienota kā pielikums attiecīgās aģentūras un Komisijas granta līgumam.

13. Valsts aģentūru ikgadējās darba programmās noteikto uzdevumu veikšanai nepieciešams personāls ar atbilstošu kompetenci (tai skaitā programmas *Erasmus+* projektu vērtēšanas eksperti), atbilstoša infrastruktūra (tai skaitā telpas un aprīkotas darba vietas), informācijas tehnoloģijas, kā arī nepieciešams īstenot informācijas un publicitātes pasākumus, tādējādi nodrošinot efektīvu programmas vadību. Līdz ar to, IZM kā VI, ievērojot Komisijas ieteikumus, veica aprēķinus Komisijas 2014.gada darba programmas 2.pielikumā valsts aģentūru darbības nodrošināšanai paredzētā ES finansējuma sadalei starp valsts aģentūrām Latvijā, kuru rezultātā ir noteikta šāda ES finansējuma sadales proporcija:

a) 60% jeb EUR 430 493 – VIAA;

b) 40% jeb EUR 286 995 – JSPA.

14. Informāciju par Komisijas 2014.gadā darba programmā noteikto valsts aģentūru darbības nodrošināšanai paredzētā finansējuma sadalījumu pa valsts aģentūrām (informatīvā ziņojuma 13.punkts) IZM ir iesniegusi Komisijā.

15. Līdz ar decentralizētajām darbībām paredzētā ES finansējuma apjoma palielināšanu, kura mērķis ir programmas *Erasmus+* rezultātu plašāka izplatīšana un pielietošana, kā arī labvēlīgas un noturīgas ietekmes panākšana uz izglītības, apmācību, jaunatnes un sporta politiku un praksi, paredzēts, ka valsts aģentūru darba apjoms pieaugs, un to nebūs iespējams nodrošināt tikai ES finansējuma, kas noteikts Komisijas 2014.gada darba programmā, ietvaros. No valsts aģentūrām tiek sagaidīta programmas *Erasmus+* īstenošanas kvalitāte un ietekme, izveidojot ilgtermiņa perspektīvu. Vienlaikus valsts aģentūrām ir jānodrošina atbalstošas pieejas projektu iesniedzējiem un īstenotājiem, tostarp jāorganizē programmas *Erasmus+* mērķa grupām un to specifiskajām vajadzībām atbilstošus informatīvos pasākumus, apmācību un atbalsta aktivitātes.

**2.1. VIAA kā valsts aģentūras darbības nodrošināšanai nepieciešamais finansējums**

16. Ņemot vērā informatīvā ziņojuma 13.punktā noteikto ES finansējuma sadalījumu, ņemot vērā informatīvā ziņojuma 15.punktā noteikto, kā arī ievērojot regulas Nr.1288/2013 27.panta 9.punktā noteikto: „Valsts iestāde nodrošina pietiekamu savas valsts aģentūras darbības līdzfinansējumu, lai nodrošinātu, ka Programmu pārvalda atbilstīgi piemērojamām Savienības normām”, lai nodrošinātu pēctecību, kā arī programmas pārvaldību līdzšinējā līmenī, papildus Komisijas noteiktajam ES finansējumam, nepieciešams nodrošināt Latvijas valsts līdzfinansējumu (turpmāk – valsts līdzfinansējums) VIAA kā programmas *Erasmus+* valsts aģentūrai šādā apmērā: 2014.gadā nepieciešams 515 988 EUR apmērā, 2015.gadā 515 988 EUR apmērā un turpmākajos programmas *Erasmus+* īstenošanas gados – vismaz 397 062 EUR apmērā katrā no gadiem, nepieciešamā līdzfinansējuma apmēru precizējot atbilstoši Komisijas granta (ES finansējuma) apmēram.

17. Finansējuma apmērs noteikts ievērojot tālāk minēto:

17.1. ņemot vērā regulas Nr.1288/2013 27.panta 9.punktā noteikto VIAA kā valsts aģentūra 2014.gadā un 2015.gadā turpina 2007.-2013.gada programmu periodā uzsākto Mūžizglītības programmas finanšu nolīgumu pārvaldību. 2014.gadā un 2015.gadā IZM budžeta apakšprogrammā 70.08.00 „Valsts izglītības attīstības aģentūra” nav paredzēts valsts budžeta līdzfinansējums Mūžizglītības programmas finanšu nolīgumu pārvaldībai (2013.gadā gatavojot informāciju par budžeta bāzi 2014.-2016.gadam, tajā netika iekļauts pieprasījums Mūžizglītības programmu īstenošanai), savukārt VIAA kā valsts aģentūrai jāveic Mūžizglītības programmas 523 projektu, kuru īstenošana turpinās 2014.gadā un 2015.gadā, starpatskaišu un gala atskaišu izvērtēšana, jāveic uzraudzības un pārbaudes vizītes projektu īstenošanas vietās pie projektu īstenotājiem, jāorganizē uzraudzības, tematiskās pārraudzības un rezultātu izplatīšanas semināri, jānodrošina labās prakses izplatīšanas pasākumi, jāveic maksājumi atbilstoši noslēgtajiem granta līgumiem. Lai veiktu iepriekš minētos uzdevumus, kas noteikti Komisijas vadlīnijās valsts aģentūrām *(Guide for National agencies),* kā arī ievērojot, ka2014.gadā piešķirtā Komisijas finansējuma ietvaros ir jānodrošina arī Mūžizglītības programmas finanšu nolīgumu pārvaldību, nepieciešams nodrošināt Latvijas valsts līdzfinansējumu 2014.gadā 118 926 EUR un 2015.gadā 118 926 EUR.

17.2. lai nodrošinātu regulas Nr.1288/2013 noteiktos valsts aģentūras uzdevumus un VIAA nolikumā (Ministru kabineta 18.12.2012. noteikumi Nr.934) minēto funkciju attiecībā uz programmu *Erasmus+* 2014.-2020.gada periodā izpildi, nepieciešams valsts līdzfinansējums 397 062 EUR apmērā katrā no programmas *Erasmus+* īstenošanas gadiem. Valsts līdzfinansējuma apmērs nepārsniedz iepriekšējos gados pieprasītā līdzfinansējuma apmēru (Mūžizglītības programmas pārvaldībai 2010.–2013.gadā tika nodrošināts valsts līdzfinansējums 50% apmērā no kopējā programmas pārvaldības finansējuma).

18. Informācija par papildus nepieciešamo finansējumu VIAA kā valsts aģentūras darbības nodrošināšanai 2014.gadā, 2015.gadā un turpmākajos programmas *Erasmus+* īstenošanas gados norādīta informatīvā ziņojuma 1.tabulā. Ņemot vērā, ka šobrīd ir pieejama tikai indikatīva informācija par turpmākajos programmas *Erasmus+* īstenošanas gados Latvijai pieejamo ES finansējumu, tai skaitā valsts aģentūru darbības nodrošināšanai, un tas tiek plānots pieaugošs (informatīvā ziņojuma 6.punkts), tad turpmākajos gados (pēc 2015.gada) valsts aģentūras darbības nodrošināšanai valsts līdzfinansējums nepieciešams 2014.gada un 2015.gada apmērā, t.i., finansējuma apmērs, kas norādīts 2014.gadam un 2015.gadam, izņemot Mūžizglītības programmas finanšu nolīgumu pārvaldībai nepieciešamo finansējumu. Vienlaikus norādītā finansējuma apmērs turpmākajiem gadiem ir precizējams atbilstoši Komisijas ikgadējās darba programmās plānotajam finansējumam likumprojekta par vidējā termiņa budžeta ietvaru un likumprojekta par valsts budžetu kārtējam gadam izstrādes gaitā.

1.tabula

VIAA kā valsts aģentūras darbības nodrošināšanai papildus 2014.gadā, 2015.gadā un turpmākajos gados nepieciešamais finansējums, EUR

| Izdevumu pozīcija | Nepieciešamais finansējums2014.gadā un 2015.gadā1 | Nepieciešamais finansējumsturpmākajos gados (pēc 2015.gada)1 | Izdevumu apraksts |
| --- | --- | --- | --- |
| Atlīdzība  | 727 555 | 628 897 | Lai nodrošinātu programmas *Erasmus+* īstenošanu un Mūžizglītības programmas finanšu nolīgumu pārvaldību, tiek nodarbināti 28 darbinieki (nepieciešamais darbinieku skaits attiecas uz visu periodu – 2014., 2015.gads un turpmākie gadi). Izmaksu pozīcijā iekļauts arī finansējums programmas *Erasmus+* projektu iesniegumu kvalitatīvās vērtēšanas ekspertiem vidēji 350 projektu vērtēšanai/gadā (vidējās izmaksas gadā – 40 000 EUR).  |
| Telpu noma, to uzturēšanas izdevumi | 74 500 | 74 500 | Telpu noma, komunālie pakalpojumi un apsaimniekošanas izdevumi Vaļņu ielā 3, Rīga. Izmaksas plānotas atbilstoši līgumam, proporcionāli darbinieku skaitam (28).  |
| Sakaru pakalpojumi, internets | 8 500 | 8 500 | Telefonu abonēšanas maksa un sarunas, mobilo telefonu pakalpojumi, interneta un pasta pakalpojumi. |
| Komandējumi | 25 000 | 23 000 | Iekšzemes, ārvalstu (mācību, darba braucieni, tai skaitā EK rīkotas apmācības, sanāksmes, semināri). Izdevumos ietilpst ceļa izdevumi, dienas nauda, viesnīcas izdevumi. Gadā tiek plānoti vidēji 1000 EUR uz vienu iesaistīto darbinieku, paredzēti vismaz 25 komandējumi gadā.  |
| Informācijas sistēmu uzturēšana | 16 000 | 11 000 | Lietvedības informācijas sistēmas uzturēšana, mājaslapas uzturēšana un funkcionalitātes nodrošināšana, datu rezerves kopēšana attālinātā datu centrā, grāmatvedības programmas licenču noma un uzturēšanas izdevumi.  |
| Pārstāvība un sabiedriskās attiecības, kursu un semināru organizēšana | 61 426 | 51 658 | Informatīvie un programmas popularizēšanas materiāli, programmas baneri, informācijas ievietošana mājaslapā, mediju monitorings, programmas *Erasmus+* atklāšanas konference, tematiskā kontaktsemināra organizēšana programmas *Erasmus+* ietvaros "Starpdisciplināra pieeja mācību procesā, lai veicinātu radošumu un uzņēmējspēju", dalība Baltijas valstu pētījumā par mobilitātes tendencēm augstākās izglītības jomā krīzes laikā, programmas *Erasmus+* projektu rezultātu vērtēšanas eksperti (pakalpojuma līgumi), reģionālie informatīvie semināri (11 semināri), projektu rakstīšanas semināri (10 semināri), dalība izstādē "Skola 2014", informatīvie semināri augstākai izglītībai par decentralizētajiem programmas *Erasmus+* projektiem (10 semināri), e-brošūras, e-ziņu izdevumu sagatavošana un publicēšana (4 brošūras), programmas *Erasmus+* un Mūžizglītības programmas rezultātu izplatīšanas pasākumi (5 pasākumi), tematiskā monitoringa semināri (4), projektu vadības semināri jaunapstiprinātajiem projektiem (8), Erasmus+, Eiropas Savienības Mūžizglītības programmas ietekmes izvērtējums un pētījuma pasākumi, personāla apmācības (mācību semināri Eiropas līmeņa, aģentūras līmeņa, pieredzes apmaiņa citu valstu aģentūrās), EK rīkotās visu nacionālo aģentūru sanāksmes vadības līmenī un pa sektoriem, Latvijas un aģentūras dalība citu valstu Erasmus+ kontaktsemināros |
| Biroja preces | 3 500 | 3 000 | Biroja preces 28 darbinieku darba procesa nodrošināšanai.  |
| Materiāl-tehniskās bāzes nodrošināšana | 30 000 | 27 000 | Materiāltehniskās bāzes nodrošināšana, tai skaitā kopētājs, printeri, portatīvie datori, darba vietas aprīkojums. 2014.gadā nepieciešams iegādāties kopētāju, nepieciešams iegādāties 2 printerus, 7 stacionāros datorus un projektoru.  |
| KOPĀ | 946 481 | 827 555 |  |
| *tai skaitā:* |  |  |  |
| ES finansējums  | 430 493 | 430 493 | Atbilstoši informatīvā ziņojuma 13.punktā norādītajam finansējuma sadalījumam. |
| Valsts budžeta līdzfinansējums | 515 988 | 397 062 |  |

1Norādītais finansējuma apmērs ir nepieciešams katrā no gadiem.

**2.2. JSPA kā valsts aģentūras darbības nodrošināšanai nepieciešamais finansējums**

19. Ņemot vērā informatīvā ziņojuma 13.punktā noteikto ES finansējuma sadalījumu, ņemot vērā informatīvā ziņojuma 15.punktā noteikto, kā arī ievērojot regulas Nr.1288/2013 27.panta 9.punktā noteikto: „Valsts iestāde nodrošina pietiekamu savas valsts aģentūras darbības līdzfinansējumu, lai nodrošinātu, ka Programmu pārvalda atbilstīgi piemērojamām Savienības normām”, lai nodrošinātu pēctecību, kā arī programmas pārvaldību līdzšinējā līmenī, papildus Komisijas noteiktajam ES finansējumam, nepieciešams nodrošināt Latvijas valsts līdzfinansējumu (turpmāk – valsts līdzfinansējums) JSPA kā programmas *Erasmus+* valsts aģentūrai šādā apmērā:

19.1. 2014.gadā nepieciešams 181 454 EUR apmērā,

19.2. 2015.gadā – 194 576 EUR apmērā,

19.3. 2016.gadā un turpmākajos programmas *Erasmus+* īstenošanas gados – 286 995 EUR, nepieciešamā līdzfinansējuma apmēru turpmākajos gados precizējot atbilstoši Komisijas granta (ES finansējuma) apmēram.

20. Finansējuma apmērs noteikts ievērojot tālāk minēto:

21.1. ņemot vērā veicamos uzdevumus, lai nodrošinātu JSPA kā valsts aģentūras darbību atbilstoši regulā Nr.1288/2013 noteiktajam un JSPA nolikumā (Ministru kabineta 11.12.2012 noteikumi Nr.863) minēto funkciju attiecībā uz programmu *Erasmus+* 2014.-2020.gada periodā izpildi;

21.2. ievērojot valsts budžeta ilgtermiņa saistībās jau ieplānoto valsts budžeta finansējumu valsts aģentūras darbības nodrošināšanai (IZM budžeta 70.10.00 budžeta apakšprogramma), kas nav pietiekams (2013.gadā gatavojot informāciju par budžeta bāzi 2014.-2016.gadam, pieprasītais finansējuma apmērs netika piešķirts pilnā apmērā);

21.3. kā arī ņemot vērā specifisko mērķauditoriju (tai skaitā, ņemot vērā, ka nepieciešams finansējums nacionāla mēroga apmācībām potenciālajiem projektu iesniedzējiem, projektu izvērtēšanas ekspertiem, Eiropas Brīvprātīgā darba (turpmāk – EBD) akreditētājiem un apmācību sniedzējiem, šīs apmācības pilnā apmērā finansējot no valsts budžeta līdzfinansējuma),

21.4. kopējo finansējuma apmēru, kas nepieciešams, lai nodrošinātu programmas „Jaunatne darbībā” finanšu nolīgumu pārvaldību un programmas *Erasmus+* ieviešanu, tai skaitā ņemot vērā arī līdzšinējo nodrošinātā līdzfinansējuma apmēru. Papildus nepieciešamais valsts budžeta līdzfinansējuma apmērs nepārsniedz iepriekšējos gados pieprasītā finansējuma apmēru (programmas „Jaunatne darbībā” pārvaldībai 2010.–2013.gadā tika nodrošināts finansējums vidēji 50% - 80% apmērā no kopējā programmas pārvaldības finansējuma).

2.tabula

JSPA kā valsts aģentūras darbības nodrošināšanai papildus 2014., 2015.gadā un turpmākajos programmas Erasmus+ īstenošanas gados nepieciešamais finansējums, EUR

| Izdevumu pozīcija | Nepieciešamais finansējums2014.gads  | Nepieciešamais finansējums2015.gads | Nepieciešamais finansējums2016.gadā un turpmākajos gados |
| --- | --- | --- | --- |
| Atlīdzība | 125 163 | 184 067 | 332 340 |
| *Pamatojums izdevumu pozīcijai „Atlīdzība”* | Lai nodrošinātu programmas *Erasmus+* īstenošanu, papildu nepieciešams piesaistīt trīs projektu koordinatorus, kopumā JSPA kā valsts aģentūrā tiks nodarbināti 27 darbinieki, jānodrošina atlīdzība EBD akreditatoriem un akreditācijas ekspertiem, atlīdzība apmācību vadītājiem (plānotas 44 apmācības, paredzot divus apmācību vadītājus). |
| Materiāltehniskās bāzes nodrošināšana | 11 685 | 0 | 0 |
| *Pamatojums izdevumu pozīcijai „Materiāltehniskās bāzes nodrošināšana”* | Izdevumi nepieciešami biroja tehnikas (datori ar programmatūrām, monitori, printeri) biroja mēbeļu un inventāra (darba galdi, skapji, krēsli, seifs, telefona aparāti, zīmogi, galda lampas) iegādei.  |
| Datorapkalpošana | 1 020 | 1 020 | 4 000 |
| *Pamatojums izdevumu pozīcijai „Datorapkalpošana”* | Izdevumi datorapkalpošanai plānoti 85 EUR mēnesī 2014., 2015.gadā, turpmākajos gados – 583,33 EUR atbilstoši darbinieku skaitam.  |
| Telpu noma, to uzturēšanas izdevumi | 14 580 | 14 580 | 43 000 |
| *Pamatojums izdevumu pozīcijai* *„Telpu noma, to uzturēšanas izdevumi”* | Izdevumos ietilpst: Telpu noma, telpu uzkopšana, komunālie pakalpojumi, kā arī saimniecības preces.  |
| Sakaru pakalpojumi | 1 920 | 1 920 | 7 700 |
| *Pamatojums izdevumu pozīcijai* *„Sakaru pakalpojumi”* | Izdevumi plānoti 160 EUR mēnesī 2014., 2015.gadā, turpmākajos gados – 1 125 EUR mēnesī.  |
| Kancelejas preces | 2 050 | 2 050 | 11 516 |
| *Pamatojums izdevumu pozīcijai* *„Kancelejas preces”* | Izdevumi kancelejas precēm un toneri printeriem atbilstoši darbinieku skaitam.  |
| Komandējumi, darba braucieni, transportlīdzekļu noma | 39 020 | 39 020 | 39 020 |
| *Pamatojums izdevumu pozīcijai* *„Komandējumi, darba braucieni, transportlīdzekļu noma”* | Iekšzemes, ārvalstu (mācību, darba braucieni, tai skaitā EK rīkotas apmācības, sanāksmes, semināri). Izdevumos ietilpst ceļa izdevumi, dienas nauda, viesnīcas izdevumi. |
| Dalības maksa programmas *Erasmus+* pētniecības tīklā jaunatnes jomā RAY | 1 936 | 1 414 | 1 414 |
| *Pamatojums izdevumu pozīcijai* *„Dalības maksa programmas Erasmus+ pētniecības tīklā jaunatnes jomā RAY”* | Dalības maksa – 522 EUR iestāšanās maksa 2014.gadā un divi pētījumi ik gadu. |
| Pārstāvība un sabiedriskās attiecības, kursu un semināru organizēšana | 271 075 | 237 500 | 135 000 |
| *Pamatojums izdevumu pozīcijai „Pārstāvība un sabiedriskās attiecības, kursu un semināru organizēšana”* | Informatīvajos un publicitātes pasākumos ietilpst: nacionāla mēroga apmācības par programmas *Erasmus+* projektu veidiem potenciālajiem projektu iesniedzējiem, apmācības projektu izvērtēšanas ekspertiem, EBD akreditatoriem un apmācītāju kopas pārstāvjiem, apmācības un izvērtēšanas pasākumi apstiprināto projektu īstenotājiem, informatīvais darbs reģionos un Rīgā, programmas *Erasmus+* atklāšanas konference, reprezentācijas un informatīvie materiāli, mājaslapas izstrāde un uzlabojumi, video apmācību izgatavošana, mobilā aplikācija, publiski pasākumi programmas *Erasmus+* popularizēšanai, Eiropas Jaunatnes nedēļas organizēšana, pētījums par programmas *Erasmus+* ietekmi, EBD atbalsta tīkla izveide un uzturēšana. |
| Kopā | 468 449 | 481 571 | 573 990 |
| *tai skaitā:* |  |  |  |
| Ārvalstu finanšu palīdzība  | 286 995 | 286 995 | 286 995 |
| Valsts budžeta līdzfinansējums | 181 454 | 194 576 | 286 995 |

21. Līdz ar to, kopējais nepieciešamais finansējums (ES finansējums un valsts līdzfinansējums) valsts aģentūru darbības nodrošināšanai ir šāds:

21.1. VIAA (IZM 70.08.00 budžeta apakšprogramma): 2014.gadā un 2015.gadā – EUR 946 481 katrā no gadiem, 2016.gadā un turpmākajos gados – ne mazāk kā EUR 827 555 katrā no gadiem (tai skaitā EUR 430 493 – Komisijas grants (ES finansējums) katrā no gadiem);

21.2. JSPA (IZM 70.10.00 budžeta apakšprogramma): 2014.gadā – EUR 468 449, 2015.gadā – EUR 481 571, 2016.gadā un turpmākajos gados – ne mazāk kā EUR 573 990 katrā no gadiem (tai skaitā EUR 286 995 – Komisijas grants (ES finansējums) katrā no gadiem).

**3. Atbalsta pasākumu politikas reformām ieviešanai nepieciešamais valsts līdzfinansējums**

22. Ņemot vērā regulā Nr.1288/2013 noteiktos atbalsta pasākumus, t.sk. informācijas tehnoloģiju platformas dalībvalstu sadarbības veicināšanai, dalībvalstu politikas reformām izglītības, zinātnes un sporta jomā, un ievērojot 2014.gada darba programmā noteikto Eiropas Komisijas granta apmēru minēto pasākumu īstenošanai un noteikto maksimālo ES budžeta finansējuma likmi šo pasākumu īstenošanai (atsauce uz Komisijas 2014.gada darba programmas sadaļām, kurās noteikts pieejamā finansējuma apmērs un likme, norādīta informatīvā ziņojuma 1.tabulas 7.kolonnā), nepieciešams nodrošināt Latvijas valsts līdzfinansējumu 209 248 EUR apmērā 2014.gadā un turpmākajos programmas *Erasmus+* īstenošanas gados. ES finansējuma un valsts līdzfinansējuma atšifrējums sadalījumā pa atbalsta pasākumiem norādīts 3.tabulā.

3.tabula

Informācija par ES finansējumu un nepieciešamo valsts līdzfinansējumu sadalījumā pa atbalsta pasākumiem

| |Nr.p.k. | Atbalsta pasākuma nosaukums | 2014.gada darba programmā noteiktais Komisijas grants, EUR | 2014.gada darba programmā noteiktā maksimālā Komisijas likme | Nepieciešamais Latvijas valsts līdzfinansējuma apmērs gadā, EUR | Atbildīgā valsts aģentūra, budžeta apakš-programma | Komisijas 2014.gada darba programma |
| --- | --- | --- | --- | --- | --- | --- |
| *1* | *2* | *3* | *4* | *5* | *6* | *7* |
| 1. | *Eurydice* | 26 548 | 75% | 8 850 | VIAA, 70.08.00 | 3.pielikums, 8.2.1.2. sadaļa |
| 2. | *Euroguidance* | 49 000 | 60% | 32 667 | VIAA, 70.08.00 | 3.pielikums, 8.4.3.2. sadaļa |
| 3. | *ECVET* | 26 050 | 90% | 2 895 | VIAA, 70.08.00 | 8.4.1.1. sadaļa, 2.pielikums |
| 4. | *Starptautiskās sadarbības aktivitātes* | 38 000 | 80% | 9 500 | VIAA, 70.08.00 | 7.2.1.sadaļa*Key action 2*, nav atsevišķi izdalīts (skat. skaidrojumu informatīvā ziņojuma 24.punktā)  |
| 5. | *EURODESK* | 23 535 | 60% | 15 690 | JSPA, 70.10.00 | 8.4.3.4. sadaļa, 2.pielikums |
| 6. | *e-Twinning* | 147 000 | 80% | 36 750 | JSPA, 70.10.00 | 7.4.2. sadaļa, 3.pielikums |
| 7. | *Europass* | 55 000 | 60% | 36 667 | AIC, IZM, 70.11.00 | 8.4.3.1. sadaļa3.pielikums |
| 8. | *EPALE* | 111 300 | 80% | 27 825 | IZM, 70.11.00 | 7.4.3. sadaļa, 3.pielikums |
| 9. | *EAAL (National Coordinators EU Agenda for Adult learning)* | 96 680 | 75% | 32 227 | IZM, 70.11.00 | 8.4.3.10. sadaļa, 3.pielikums |
| 10. | *EQF National Coordination Points* | 35 000 | 85% | 6 177 | AIC, IZM, 70.11.00 | 8.4.3.8. sadaļa, 3.pielikums |
| 11. | *EQF-Ploteus* | 6 903 | 75% | - | VIAA, 70.08.00 | 7.4.4.1., 8.4.3.2. sadaļa |
|  | *Kopā* | 615 016 | x | 209 248 | x | x |
|  | *tai skaitā:* |  |  |  |  |  |
|  | *70.08.00* | 146 501 | x | 53 912 | x | x |
|  | *70.10.00* | 170 535 | x | 52 440 | x | x |
|  | *70.11.00* *(tai skaitā nepieciešamais valsts līdzfinansējums AIC īstenotajiem pasākumiem – 7.,10)* | 207 980 | x | 102 896 | x | x |
|  | *AIC (Komisijas grants (ES finansējums) IZM budžetā netiek plānots)* | 90 000 | x | 0 | x | x |

23. Informatīvā ziņojuma 3.tabulas 2.kolonnā „2014.gada darba programmā noteiktais Komisijas grants, EUR” ir norādīts finansējums atbilstoši Komisijas darba programmā paredzētajam finansējumam, savukārt 5.kolonnā – nepieciešamais valsts līdzfinansējuma apmērs, ievērojot 3.tabulas 4.kolonnā noteikto Komisijas finansējuma likmi. Ņemot vērā, ka šobrīd ir pieejams tikai Komisijas 2015.gada darba programmas projekts, savukārt saskaņā ar projektu finansējuma apmērs 2015.gadā atbalsta pasākumu politikas reformām pieaugs un finansējuma apmērs ir plānots pieaugošs arī turpmākajos gados, tad plānojot ilgtermiņa saistības, finansējumu nepieciešams plānot ne mazāku kā 2014.gadā norādītā finansējuma apmērā (izņemot finansējumu 3.tabulas 11.rindā norādītajam pasākumam *EQF-Ploteus*, kur izmaksas ir tikai 2014.gadā), to attiecīgi precizējot atbilstoši Komisijas darba programmā paredzētajam finansējumam likumprojekta par vidējā termiņa budžeta ietvaru un likumprojekta par valsts budžetu kārtējam gadam izstrādes gaitā.

24. Informatīvā ziņojuma 3.tabulas 4.punktā minētais pasākums „*Starptautiskās sadarbības aktivitātes”*tiks īstenots programmas *Erasmus+* 2.pamatdarbības „Sadarbība inovācijas veicināšanai un labās prakses apmaiņa” ietvaros. Tajā tiek plānota Latvijas pārstāvju līdzdalība valsts aģentūru organizētajos projektu veidotāju atbalsta/kontaktsemināros, kā arī organizatoriskie izdevumi VIAA plānotajam kontaktsemināram citu programmas valstu projektu veidotājiem 2014.gada septembrī *„Interdisciplinary approach in teaching and learning to promote learners creativity and entrepreneurship skills” (informācija par semināru pieejama tīmekļa vietnē:* <http://www.viaa.gov.lv/lat/muzizglitibas_programma/erasmus_plus/erasmus_plus_jaunumi/?text_id=24148>). 2014.gadā nepieciešamā ES finansējuma apmērs – EUR 38 000 ir noteikts VIAA darba programmā, kas Komisijai ir iesniegta 2014.gada 30.jūnijā.

25. Informatīvā ziņojuma 3.tabulas 7.punktā un 10.punktā norādītā atbalsta pasākumu politikas reformām ieviesējs ir Akadēmiskās informācijas centrs (turpmāk – AIC), līdz ar to Komisijas grants šo pasākumu īstenošanai tiek pārskaitīts tieši uz AIC kontu, savukārt valsts budžeta līdzfinansējums tiek plānots IZM 70.11.00 budžeta apakšprogrammā un tiek piešķirts AIC ar līgumu.

26. Saskaņā ar Komisijas 2014.gada darba programmas 8.2.1.8.sadaļā un 10.2.5.sadaļā norādīto, Latvijai ir iespēja pieteikties Komisijas finansējumam ES Prezidentūras pasākumu organizēšanai, iesniedzot atbilstošus projekta pieteikumus. Saskaņā ar Komisijas darba programmas norādīto maksimālais Komisijas atbalsts ir 80% no projekta finansējuma. Latvijas Prezidentūras ietvaros tiek plānoti 5.tabulā norādītie pasākumi:

4.tabula

Prezidentūras pasākumi, kuriem plānots programmas *Erasmus+* finansējums

|  |  |  |  |  |  |
| --- | --- | --- | --- | --- | --- |
| Nr.p.k. | Pasākuma nosaukums | Plānotais maksimālais ES finansējums, EUR | ES finansējuma likme | Nepieciešamais valsts budžeta līdzfinansējums, EUR | Finansējums kopā |
| 1. | ES Jaunatnes konference strukturētā dialoga ietvaros un Jaunatnes lietu ģenerāldirektoru sanāksme | 250 000 | 80% | 62 500 | 312 500 |
| 2. | Augstākās izglītības ģenerāldirektoru sanāksme | 50 000 | 80% | 12 500 | 62 500 |
| 3. | Sporta konference | 250 000 | 80% | 62 500 | 312 500 |
| 4. | Sporta ģenerāldirektoru sanāksme | 50 000 | 80% | 12 500 | 62 500 |
| 5. | Profesionālās izglītības ģenerāldirektoru sanāksme | 50 000 | 80% | 12 500 | 62 500 |
| 6. | Skolu ģenerāldirektoru sanāksme | 50 000 | 80% | 12 500 | 62 500 |
| 7. | Profesionālās izglītības ministru augsta līmeņa sanāksme | 50 000 | 80% | 12 500 | 62 500 |
|  | KOPĀ | 750 000 | 80% | 187 500 | 937 500 |

27. Informatīvā ziņojuma 5.tabulā minētie pasākumi ir iekļauta Latvijas prezidentūras ES Padomē laikā Latvijā notiekošo pasākumu kalendāra projektā, kas tuvākajā laikā, kopā ar Latvijas prezidentūras ES Padomē sekretariāta sagatavoto informatīvo ziņojumu „Par Latvijas prezidentūras Eiropas Savienības Padomē laikā Latvijā notiekošo pasākumu kalendāra sagatavošanu” tiks iesniegts apstiprināšanai Ministru kabinetā. Ņemot vērā, ka faktiskā projekta īstenošana tiks uzsākta tikai 2015.gadā (pasākumi plānoti 2015.gada februārī – aprīlī), tad budžeta ilgtermiņa saistībās IZM 70.11.00 budžeta apakšprogrammā 2015.gadam ir jāparedz finansējums 937 500 EUR apmērā, tai skaitā ārvalstu finanšu palīdzība iestādes ieņēmumos – 750 000 EUR un dotācija no vispārējiem ieņēmumiem – 187 500 EUR, to attiecīgi precizējot atbilstoši apstiprinātā projekta izmaksām likumprojekta par vidējā termiņa budžeta ietvaru un likumprojekta par valsts budžetu kārtējam gadam izstrādes gaitā.

**4. Informācija par nepieciešamo valsts līdzfinansējumu *Erasmus+* mobilitātes aktivitāšu nodrošināšanai augstākajā izglītībā**

28. Lai paaugstinātu augstākās izglītības kvalitāti un starptautisko konkurētspēju internacionalizācija tās dažādajos aspektos (mobilitāte, ārvalstu studentu un pasniedzēju piesaiste, kopīgas programmas un projekti) ir nepieciešama un būtiska darbības dimensija augstākajā izglītībā. Kopumā internacionalizācijas līmenis Latvijas augstākajā izglītībā ir nepietiekams.

29. Latvijas studentu mobilitātei studijām citās programmas *Erasmus+* dalībvalstīs ir nozīmīga loma indivīda kopējā studiju procesā, jo studiju pieredze ārvalstīs dažādo studiju rezultātus un saturu, dod starpkultūru pieredzi, labāk sagatavojot jaunos speciālistus darbam starptautiskā vidē, kas ir būtiski arī Latvijas uzņēmumiem.

30. Institucionālā līmenī mobilitāte veicina zināšanu apmaiņu, veido personāla un starpinstitūciju kontaktus, radot vidi jaunām idejām un pieredzei. Latvijas augstākās izglītības iestādēm šādi ieguvumi ir ļoti nepieciešami, tāpēc ir īpaši atbalstāma akadēmiskā personāla apmaiņa un sadarbība (īpaši Baltijas, Ziemeļvalstu, Centrāleiropas un Rietumeiropas reģionā), kas turklāt veicina studiju satura internacionalizāciju.

31. Izglītības attīstības pamatnostādnēs 2014.-2020 kā problēmjautājumi tiek izvirzīti arī augstākās izglītības internacionalizācijas pasākumi un izglītības starptautiskā konkurētspēja globalizācijas apstākļos. Lai nodrošinātu kvalitatīvu augstāko izglītību, programmā *Erasmus+* paredzētie mobilitātes pasākumi un stratēģiskā partnerība ir nozīmīgi instrumenti internacionalizācijas un starptautiskās konkurētspējas paaugstināšanai Latvijā. Informatīvā ziņojuma 5.tabulā ir norādīti Izglītības attīstības pamatnostādnēs 2014.-2020 noteiktie rezultatīvie rādītāji, kas sasniedzami rīcības virziena „Izglītības starptautiskā konkurētspēja globalizācijas apstākļos” ietvaros augstākajā izglītībā.

5.tabula

Izglītības attīstības pamatnostādnēs 2014.-2020 noteiktie rezultatīvie rādītāji augstākās izglītības internacionalizācijas aspektā

|  |  |  |  |
| --- | --- | --- | --- |
| Rezultatīvais rādītājs | 2012(bāzes gads) | 2017 | 2020 |
| Latvijas augstskolu studentu skaits, kas piedalījušies mobilitātes aktivitātēs | 1960 | 1960 | 2548 |
| Augstskolu absolventu, kas studiju ietvaros ir studējuši vai bijuši praksē ārvalstīs % īpatsvars no kopējā absolventu skaita | 13,7 | 15 | 20 |
| Akadēmiskā personāla skaits, kas piedalījušies mobilitātes aktivitātēs | 1035 | 1035 | 1345 |

 32. Saskaņā ar jaunāko pieejamo oficiālo statistiku 2011./2012.akadēmiskajā gadā ES programmas mobilitātei un sadarbībai augstākajā izglītībā ES rīcības programmas mūžizglītības jomā apakšprogrammā *Erasmus* piedalījās 2194 studenti (studentu mobilitāte un prakses kopā), personāla mobilitātē (docētāji un personāla apmācība) – 994 personas, kopā šāda rezultāta sasniegšanai izlietojot finansējumu 7,7 milj. EUR apmērā. Attiecīgi iepriekšējā periodā izlietotais finansējums un sasniegtie mobilitāšu rādītāji ir: 2010./2011.akadēmiskajā gadā – 1959 studentu mobilitātes, 1044 personāla mobilitātes, izlietots finansējums 6,5 milj. EUR apmērā; 2009./2010.akadēmiskajā gadā – 1736 studentu mobilitātes un 783 personāla mobilitātes, izlietots finansējums 6,4 milj. EUR apmērā.

 33. Mobilitāšu skaits lielā mērā ir atkarīgs no pieejamā finansējuma, ko apliecina arī iepriekšējos periodos sasniegtie mobilitāšu rādītāji pret izlietoto finansējumu. To apliecina arī fakts, ka mobilitāšu skaita pieaugums kopš 2007.gada, kad netika nodrošināts nacionālais līdzfinansējums, ir pieaudzis par 85%, sasniedzot augstāko pieauguma rādītāju 2011./2012.gadā dalībvalstīs (Eiropas Komisijas statistikas pārskats par programmu Erasmus 2011 – 12 (*A statistical Overview of the ERASMUS Programme in 2011-12*).

 34. Komisijas 2014.gada darba programmā noteiktā 2014.gadā Latvijai pieejamā ES budžeta dotācija augstākajai izglītībai programmas *Erasmus+* ietvaros studentu mobilitātēm ir EUR 5 267 545, personāla mobilitātēm – EUR 401 531, stratēģiskajām partnerībām – EUR 454 342, kas ir būtiski mazāka kā līdz šim kopējais Latvijas nodrošinātais finansējums mobilitātēm augstākajā izglītībā.

 35. Mobilitātes (gan studentu, gan personāla) saglabāšana esošajā līmenī un tās pieaugums nav iespējams tikai ar ES finansējumu, ņemot vērā, ka Komisijas maksimālās stipendiju likmes (skat. informatīvā ziņojuma pielikuma 1.tabulas 5.kolonnu un informatīvā ziņojuma pielikuma 2.tabulas 4.kolonnu) izbraucošajiem augstskolu studentiem un personāla pārstāvjiem ir mazākas kā iepriekšējā periodā nodrošinātās (kopā ar valsts budžeta līdzfinansējumu) (skat. informatīvā ziņojuma pielikuma 1.tabulas 4.kolonnu un informatīvā ziņojuma pielikuma 2.tabulas 3.kolonnu). 2011./2012.akadēmiskajā gadā (pēdējais akadēmiskais gads, par kuru pieejama oficiālā Komisijas statistika) vidējā nodrošinātā stipendija vienam studentam bija 650,70 EUR/mēnesī, no kuriem 305,83 EUR bija ES finansējums, savukārt programmā *Erasmus+* maksimālais Komisijas stipendijas apmērs ir līmenī no 400 EUR līdz 500 EUR, kas ir tikai 60% - 77% no līdz šim vidēji nodrošinātā stipendijas apmēra. Attiecībā par personāla mobilitāti, jāņem vērā, ka Komisijas 2014.gada darba programmā personāla mobilitātei paredzēts piešķirt ES finansējumu 401 531 EUR apmērā, kamēr 2011./2012. akadēmiskajā gadā mobilitātei tika novirzīts finansējums 1 110 031,42 EUR (kopā ar valsts līdzfinansējumu), kas ir 2,5 reizes vairāk nekā 2014.gadā paredzētais ES finansējums

36. Komisijas stipendijas maksimālais apmērs, kas ir norādīts informatīvā ziņojuma pielikuma 2.tabulā, nesedz visas studenta uzturēšanās izmaksas attiecīgajā valstī, bet nosakot šo izmaksu likmi, tiek paredzēts, ka daļu no izmaksām sedz nacionālais finansējums studentu stipendijām. Tāds pats princips tiek piemērots, nosakot maksimālās Komisijas stipendijas likmes personālam.

 37. Vērtējot nepieciešamā finansējuma apmēru, lai nodrošinātu mobilitāti vismaz esošajā līmenī, ir jāvērtē arī studentu un personāla plūsma uz konkrētām valstu grupām (skat. informatīvā ziņojuma pielikuma 1.tabulas 3.kolonnu un informatīvā ziņojuma pielikuma 2.tabulas 2.kolonnu), un ir jāņem vērā arī konkrētas Latvijas augstskolu esošās sadarbības valstis un studentus interesējošās valstis, kurās tradicionāli ir augsta izglītības kvalitāte, bet tās ir salīdzinoši „dārgās” (I grupa) vai „vidēji dārgās” (II grupa) valstis. Mobilitāte uz Baltijas jūras reģiona „dārgajām” (I grupa) un „vidēji dārgajām” (II grupa) valstīm tādām kā: Somija, Dānija, Zviedrija, Norvēģija, Vācija, dod būtisku pievienoto vērtību individuālajai mobilitātei un institucionālajai sadarbībai, taču vidējais stipendijas apmērs šajās valstīs ir pat līdz 40% augstāks nekā vidējais rādītājs visās valstu grupās kopā (piemēram, iepriekš minētajās valstīs vidējais stipendijas apmērs 2012./2013.akadēmiskajā gadā studijām bija intervālā no 600 EUR līdz 910 EUR, praksēm – no 528 EUR līdz 696 EUR, VIAA dati).

38. Neskatoties uz līdz šim sasniegto augstāko pieauguma rādītāju dalībvalstīs kopš 2007.gada, jau 2011./2012.akadēmiskajā gadā tika novērota tendence, kas turpinājās arī 2012./2013.akadēmiskajā gadā – mobilitātes pieaugums, pat pie valsts budžeta atbalsta nav tik straujš kā iepriekšējos akadēmiskajos gados (iemesli – studenti nevēlas zaudēt darbu, kamēr atrodas mobilitātē, zemais stipendijas apjoms, personāla pārstāvjiem – zemais stipendijas apjoms, lielā noslodze). Papildus tam, no konsultācijām ar augstskolu koordinatoriem tiek secināts, ka jau pēdējos gados daudzās ES valstīs ir pieaugusi dzīves dārdzība, t.sk., izmaksas par kopmītnēm studentiem un viesnīcām augstskolu personāla pārstāvjiem, pie kam studentiem piešķirtās stipendijas ietvaros ir jāsedz arī ceļa izdevumi.

39. Tāpat ir jāņem vērā Latvijas ģimeņu ierobežotās iespējas nodrošināt papildu finansējumu studentu mobilitātēm, jo ir būtiski nodrošināt vienlīdzīgas iespējas visiem studentiem neatkarīgi no viņu sociālajiem apstākļiem. Latvijas augstskolās un koledžās 2014.gadā no 76 964studējušajiem valsts finansētajās studiju vietās studē 30 348 studenti (Pārskats par Latvijas augstāko izglītību 2013.gadā (galvenie statistikas dati)), no kuriem saskaņā ar ministrijas aplēsēm stipendiju atbilstoši Ministru kabineta 24.08.2004 noteikumiem Nr.740 „Noteikumi par stipendijām” saņem tikai katrs septītais studējošais, kas ir apmēram 14% no visiem valsts finansētajās studiju vietās studējošajiem jeb tikai 5,5% no visiem Latvijas augstskolās studējošajiem. Līdz ar to, valsts budžeta stipendiju, kas lielākajā gadījumā nepārsniedz 99,6 EUR mēnesī, nevar uzskatīt par būtisku līdzfinansējuma avotu studentu mobilitātēs.

40. Lai sasniegtu nacionālos mērķus augstākās izglītības internacionalizācijai un starptautiskajai konkurētspējai saskaņā ar politikas plānošanas dokumentiem, ievērojot, ka programma *Erasmus+* ir nozīmīgākais un faktiski vienīgais instruments minēto mērķu sasniegšanai, un lai nodrošinātu vienlīdzīgas iespējas visiem studentiem neatkarīgi no viņu sociālajiem apstākļiem, programmas *Erasmus+* ietvaros ir nepieciešami papildu atbalsta pasākumi valsts līdzfinansējuma veidā, nodrošinot gan studentu, gan personāla vidējās stipendijas apmēru vismaz līdzšinējā līmenī.

41. Komisijas nostāja ir, ka mobilitātes (gan studentu, gan personāla) aktivitātēm vismaz 20% finansējumam jābūt valsts līdzfinansējumam (skat. Komisijas 2014.gada darba programmas 6.2.1, 6.2.2.sadaļas un 1.pielikuma rādītāju (rindu) Nr.1.00 un Nr.1.05), taču ņemot vērā informatīvā ziņojuma tekstā iepriekš izklāstītos faktorus – līdzšinējo nodrošināto stipendiju apmēru, tai skaitā sadalījumā pa valstu grupām, Komisijas piešķirtās stipendijas apmēru, izdevumi, kas nevar tikt segti no Komisijas piešķirtā granta (ES finansējuma) apmēru, dzīves dārdzības pieaugums ES valstīs, vienlīdzīgu iespēju nodrošināšana visiem studentiem, līdzšinējās studentu mobilitātes sadalījumā pa valstīm, – valsts līdzfinansējums 20% apmērā nav pietiekams, lai nodrošinātu studentu mobilitāšu skaitu vismaz iepriekšējo gadu līmenī, tādējādi apdraudot Izglītības attīstības pamatnostādnēs 2014-2020 noteikto rādītāju sasniegšanu.

42. Lai nodrošinātu studentu mobilitāšu skaitu vismaz iepriekšējo gadu līmenī, valsts līdzfinansējums viena studenta mobilitātei ir nepieciešams vismaz 100 līdz 400 EUR/mēnesī atkarībā no valsts, uz kuru mobilitāte tiek veikta. Pieņemot, ka vidēji gadā tiek nodrošinātas 1960 studentu mobilitātes, kuru ilgums ir 6 mēneši, un mobilitāšu procentuālais sadalījums pa valstu grupām būs šāds: I grupa – 40% studentu mobilitāšu, II grupa – 45% studentu mobilitāšu un III grupa – 15% studentu mobilitāšu (pieņēmums pamatojas uz līdzšinējo pieredzi un tendencēm, aprēķins informatīvā ziņojuma 2.pielikumā), kopējais nepieciešamais finansējums studentu mobilitāšu nodrošināšanai ir 2 851 800 EUR jeb vidēji 35% no kopējā studentu mobilitātēm pieejamā finansējuma (procentuālais apmērs noapaļots līdz veselam skaitlim).

43. Valsts līdzfinansējums vienai personāla mobilitātei ir nepieciešams vismaz 25 līdz 40 EUR/dienā atkarībā no valsts, uz kuru mobilitāte tiek veikta t.i., valsts līdzfinansējuma apmērs no kopējā nepieciešamā finansējuma apmēra personāla mobilitāšu nodrošināšanai ir nepieciešams 20% apmērā jeb EUR 100 380. Tiek plānots, ka pieejamā finansējuma ietvaros tiks nodrošinātas 463 personāla mobilitātes.

44. Kopumā nepieciešamais valsts līdzfinansējums 2014.gadā ir EUR 2 952 180, no kuriem studentu mobilitāšu nodrošināšanai ir EUR 2 851 800 un personāla mobilitāšu nodrošināšanai – EUR 100 380.

45. Turpmākajos programmas *Erasmus+* īstenošanas gados nepieciešamais valsts budžeta līdzfinansējums ir vismaz EUR 2 952 180 katrā no programmas īstenošanas gadiem, nodrošinot valsts līdzfinansējumu 20% no personāla mobilitātēm pieejamā finansējuma un vidēji 35% no studentu mobilitātēm pieejamā finansējuma. Nepieciešamā valsts līdzfinansējuma apmērs var mainīties atkarībā no Komisijas ikgadējā darba programmā konkrētajam gadam noteiktā Latvijai pieejamā ES finansējuma apmēra (informācija par plānoto finansējumu decentralizēto pasākumu īstenošanai pieejama informatīvā ziņojuma 1.sadaļas 6.punktā), līdz ar to turpmākajos programmas *Erasmus+* īstenošanas gados, tas ir precizējams atbilstoši Komisijas ikgadējās darba programmās plānotajam finansējumam likumprojekta par vidējā termiņa budžeta ietvaru un likumprojekta par valsts budžetu kārtējam gadam izstrādes gaitā.

46. Ja valsts līdzfinansējums tiek būtiski samazināts vai netiek piešķirts, tad tiek prognozēts, ka kritīsies Latvijas studentu mobilitāte uz citām valstīm, tādējādi nebūs iespējams nodrošināt politikas plānošanas dokumentos noteiktos mērķus augstākās izglītības internacionalizācijai un starptautiskajai konkurētspējai.

47. Nodrošinot stipendijas studentiem un personālam tikai Komisijas noteiktajā apjomā, ir būtiski apdraudēta Izglītības attīstības pamatnostādnēs 2014.-2020 noteikto rādītāju sasniegšana, pie kam jāievēro arī apstāklis, ka Komisija ES finansējumu dalībvalstīm piešķir pēc konkrētas aprēķina formulas, kurā viens no rādītājiem ir iepriekšējā izpilde (skat. regulas Nr.1288/2013 18.pantu).

**II. Turpmākā rīcība**

48. Lai nodrošinātu programmas *Erasmus+* īstenošanu Latvijā, 2014.gadā nepieciešams IZM budžetā palielināt finansējumu šādā apmērā:

6.tabula

Kopsavilkums par papildu nepieciešamo finansējumu programmas *Erasmus+* īstenošanai 2014.gadā sadalījumā pa budžeta apakšprogrammām, EUR

|  |  |  |  |  |
| --- | --- | --- | --- | --- |
| Iestāde, budžeta apakšprogramma | Valsts aģentūru darbības nodrošināšana | Atbalsts politikas reformu ieviešanai | *Erasmus+* projektu īstenošana, EUR 2014.gads  | Pavisam kopā 2014.gadā |
| EK grants (ĀFP1) | Valsts budžeta līdzfinansējums | Kopā | EK grants (ĀFP1) | Valsts budžeta līdzfinansējums | Kopā | EK grants (ĀFP1) | Valsts budžeta līdzfinansējums | Kopā | EK grants (ĀFP1) | Valsts budžeta līdzfinansējums | Kopā |
| 70.08.00 | 430493 | 515988 | 946481 | 146501 | 53912 | 200413 | 0 | 0 | 0 | 576994 | 569900 | 1146894 |
| 70.10.00 | 286995 | 181454 | 468449 | 170535 | 52440 | 222975 | 0 | 0 | 0 | 457530 | 233894 | 691424 |
| 70.15.002 | 0 | 0 | 0 | 0 | 0 | 0 | 14476682 | 2952180 | 17428862 | 14476682 | 2952180 | 17428862 |
| 70.11.00 | 0 | 0 | 0 | 207980 | 102896 | 310876 | 0 | 0 | 0 | 207980 | 102896 | 310876 |
| Kopā | 717488 | 697442 | 1414930 | 525016 | 209248 | 734264 | 14476682 | 2952180 | 17428862 | 15719186 | 3858870 | 19578056 |

1 ĀFP – ārvalstu finanšu palīdzība iestādes ieņēmumos;

2 jaunizveidojama budžeta apakšprogramma 70.15.00 „Eiropas Savienības programmas *Erasmus+* projektu īstenošanas nodrošināšana”, kurā tiks plānots finansējums programmas *Erasmus+* projektu īstenošanai.

49. Lai nodrošinātu valsts budžeta līdzfinansējumu un ES finansējumu (ārvalstu finanšu palīdzību iestādes ieņēmumos) programmas *Erasmus+* īstenošanai ilgtermiņa saistības turpmākajos programmas īstenošanas gados paredzēt:

49.1. atbalsta pasākumu politikas reformām īstenošanai (izņemot Prezidentūras pasākumu nodrošināšanai) - 2014.gadā nepieciešamā finansējuma apmērā jeb 209 248 EUR katrā no turpmākajiem programmas īstenošanas gadiem, tās precizējot atbilstoši Komisijas ikgadējās darba programmās plānotajam finansējumam likumprojekta par vidējā termiņa budžeta ietvaru un likumprojekta par valsts budžetu kārtējam gadam izstrādes gaitā;

49.2. Prezidentūras pasākumu nodrošināšanai 2015.gadā – 187 500 EUR;

49.3. programmas *Erasmus+* projektu īstenošanai - 2014.gadā nepieciešamā finansējuma apmērā, nodrošinot studentu mobilitātēm līdzfinansējumu vidēji 35% apmērā no studentu mobilitātēm kopējā pieejamā finansējuma un personāla mobilitātēm – 20% apmērā no personāla mobilitātēm kopējā pieejamā finansējuma, jeb 2 952 180 EUR katrā no turpmākajiem programmas īstenošanas gadiem, tās precizējot atbilstoši Komisijas ikgadējās darba programmās plānotajam finansējumam likumprojekta par vidējā termiņa budžeta ietvaru un likumprojekta par valsts budžetu kārtējam gadam izstrādes gaitā;

49.4. valsts aģentūru darbības nodrošināšanai – atbilstoši informatīvā ziņojuma 21.punktā noteiktajam jeb 2015.gadā – 710 564 EUR, 2016.gadā un katrā no turpmākajiem programmas īstenošanas gadiem – 684 057 EUR, tās precizējot atbilstoši Komisijas ikgadējās darba programmās plānotajam finansējumam likumprojekta par vidējā termiņa budžeta ietvaru un likumprojekta par valsts budžetu kārtējam gadam izstrādes gaitā.

50. Informācija par 2014.-2020.gadā nepieciešamo finansējumu programmas *Erasmus+* īstenošanai sadalījumā pa gadiem un budžeta apakšprogrammām norādīta informatīvā ziņojuma 3.pielikumā.

Iesniedzējs:

Izglītības un zinātnes ministre Ina Druviete

Vizē:

Valsts sekretāre Sanda Liepiņa

09.09.2014. 8:55

5893

I.Griķe

67047826